als_Latn dik_Latn sag_Latn
Tirana
Gugash Magani do të vazhdojë të jetë trajneri i Tiranës të paktën deri në fund të këtij sezoni. Lajmi është zyrtarizuar dje pasdite nga vetë klubi bardheblu, i cili ka bërë të ditur se presidenti Refik Halili nuk kishte pranuar dorëheqjen që tekniku peqinas i kishte dorëzuar pas derbit të radhës të humbur ndaj Partizanit. “Pas një tjetër takimi mes presidentit Refik Halili dhe trajnerit të Tiranës, Gugash Magani, është vendosur që tekniku të rikthehet sërish në krye të detyrës. Magani ka marrë besimin e plotë të presidentit dhe besimin e tifozëve, një pjesë e të cilëve e kanë takuar para se të niste seanca stërvitore. Tekniku ka diskutuar me skuadrën dhe i ka komunikuar për situatën e pas ndeshjes, si dhe për punën që do të vazhdojë. Më pas, Magani dhe bardheblutë kanë nisur punën përgatitore për ndeshjen e radhës me Teutën”, ishte njoftimi i publikuar dje nga klubi bardheblu duke mbyllur përkohësisht çështjen e trajnerit të skuadrës që rivalizon për titull. Presidenti Halili kishte qenë parimisht dakord që të shtunën për qëndrimin e Maganit, por kishte preferuar të shihte edhe një herë me qetësi të gjitha alternativat që kishte në dispozicion, si emërimin e një trajneri tjetër apo kalimin e skuadrës nën drejtimin e dyshes Muka-Bulku. Në fund, ai vendosi të mbante Maganin, i ndërgjegjshëm se tekniku kishte merita të mëdha mbi faktin se ka kthyer Tiranën nga një ekip që luftonte për mbijetesën një vit më parë, në një skuadër që luan për titull në edicionin aktual. Meqë bardheblutë janë ende në garë si për titullin, ashtu edhe për Kupën e Shqipërisë, Halili ka parë të arsyeshme që bilancin e punës së trajnerit dhe vendimin për qëndrimin apo largimin e tij ta bënte në fund të sezonit.
ron_Latn als_Latn